SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 27

**2019. gada 6.martā plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Juris Rancāns, *priekšsēdētājs*

Edvīns Šnore, *sekretārs*

Jānis Ādamsons

Raimonds Bergmanis

Ivans Klementjevs

Ainars Latkovskis

Mārtiņš Staķis

uzaicinātās amatpersonas :

* Iekšlietu ministrijas Nozares politikas departamenta direktors *Arnis Jurševics;*
* Valsts robežsardzes priekšnieks ģenerālis *Guntis Pujāts;*

komisijas konsultanti:

• ***Margita Markevica, Inese Silabriede***

**Sēdi vada:** komisijaspriekšsēdētājs, J.Rancāns

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Situācija valstī nelegālās robežšķērsošanas jomā un robežapsardzības sistēma.

*Izskatāmais dokuments:*

Uzziņa “Par situāciju valstī nelegālas robežšķērsošanas joma un robežapsardzības sistēmas darba aktualitātēm. (Iekšlietu ministrijas vēstule Nr.1-28/535) (turpmāk – Uzziņa).

**J.Rancāns**: atklāj sēdi un dod vārdu Valsts robežsardzes priekšniekam, ģenerālim G.Pujātam ziņojuma sniegšanai.

**J.Pujāts**: informē, ka uzlabota valsts austrumu robežas apsardzība, pilnveidojot infrastruktūru un attīstot tehniskos līdzekļu, kā rezultātā vairāk par pusi palielinājās aizturēto personu skaits par nelegālu „zaļās" robežas šķērsošanu, un būtiski samazinājies nepārtverto robežpārkāpēju skaits, kuri nelikumīgi bija šķērsojuši Latvijas ārējo robežu. Veikts Valsts robežsardzes (VRS) pašnovērtējums, pilnveidota struktūra, stiprināta pamatfunkciju realizēšanas kapacitāte: reorganizētas VRS Viļakas pārvaldes imigrācijas kontroles struktūrvienības un VRS Daugavpils pārvaldes Indras I kategorijas robežkontroles punkts; paaugstināta VRS Rīgas pārvaldes Lidostas "Rīga" robežkontroles punkta kapacitāte. Sagatavota „Latvijas Republikas valsts robežas drošības apdraudējumu (risku) analīze 2018. gadā. Uzlabota sadarbība ar kaimiņvalstu Robežsardzes dienestiem, kā rezultātā būtiski samazinājies nepārtverto robežpārkāpēju skaits, kuri nelikumīgi bija šķērsojuši Latvijas ārējo robežu - sekmīgi tika īstenotas vairākas savstarpējās operācijas. Uzsākta ārzemnieku daktiloskopisko datu un fotoattēlu pievienošana ieceļošanas aizliegumiem Šengenas informācijas sistēmā.

Realizēts pasākumu kopums, lai nodrošinātu sekmīgu Šengenas novērtēšanu, un realizēta sekmīga Šengenas novērtēšana. Augstā līmenī saglabāta Valsts robežsardzes dalība FRONTEX operācijās. Uzlabota iekšējās kontroles sistēma. Valsts robežsardzes Kriminālizmeklēšanas struktūrvienību uzmanības koncentrēšana negodprātīgu amatpersonu atmaskošanai, kā ietvaros 2018. gadā tika uzsākti 26 kriminālprocesi pret Valsts robežsardzes amatpersonām. Reizi ceturksnī Valsts robežsardzē tiek izvērtēti veiktie pretkorupcijas pasākumi. Katru gadu amatu, darbības jomu, funkciju notiek izvērtēšana, lai identificētu iespējamos korupcijas riskus un identificētu dažādiem korupcijas riska līmeņiem atbilstošas struktūrvienības un amatus.

Nodrošināta sekmīga Valsts robežsardzes starptautiskā sadarbība.

Galvenie Latvijas Republikas valsts drošību raksturojošie faktori 2018. gadā bija nelikumīga robežas šķērsošana un uzturēšanās Latvijas Republikā un nelikumīga akcīzes preču pārvietošana. Latvijas Republika nelegālajiem imigrantiem no trešajām valstīm 2018. gadā turpināja būt tranzīta valsts. Vienlaikus varēja konstatēt, ka arvien biežāk Latvija kā mērķa valsts kļuva pievilcīga daļai trešo valstu piederīgo, lai te nelikumīgi uzturētos un strādātu. 2018. gadā, veicot robežkontroli un imigrācijas kontroli, VRS amatpersonas konstatēja 13 847 pārkāpumus, kas saistīti ar personu robežas šķērsošanas, uzturēšanās, transportlīdzekļu ekspluatācijas un citiem pārkāpumiem. Kopumā ir pieaudzis pārkāpumu skaits, kas saistīti ar nelikumīgu "zaļās" robežas šķērsošanu, ar ļaunprātīgu Šengenas vīzu un bezvīzu režīma izmantošanu. VRS 2018. gadā identificēja vairāk nekā 1200 nelegālo migrantu.

Kopumā pārkāpumi, kurus konstatēja Valsts robežsardze, kas saistīti ar nelegālo imigrāciju, veidoja ap 9,23% no visiem Valsts robežsardzē konstatētajiem pārkāpumiem (2017 .gadā — 6, 15%). 2018.gadā kopējais nelegālās imigrācijas spiediens uz Latvijas Republikas ārējām robežām salīdzinājumā ar 2017.gadu ir pieaudzis.

VRS spēju nodrošināt robežas drošību 2018.gadā ietekmēja arī tādi iekšējie faktori kā personāla skaits, korupcijas riski, finansējums un materiāli tehniskais nodrošinājums.

Saglabājoties augstam nelegālās imigrācijas spiedienam, VRS turpināja izjust personāla trūkumu, sevišķi robežapsardzības nodaļās. 2018.gadā Valsts robežsardzē pieņemtas 139 personas (2017.gadã — 200), atvaļinātas no dienesta, pārceltas uz citurieni, atbrīvotas — 179 personas (2017.gadā — 193). Trūkst 233 štata vietas, kam nepieciešams finansējums.

Valsts robežsardzei nepieciešami papildu finanšu līdzekli, lai turpinātu stiprināt valsts robežu. No Valsts robežsardzes esošā finansējuma nav iespējama personāla materiālā motivēšana, kas atstāj negatavu iespaidu uz Valsts robežsardzes personāla darbību.

Veicot analīzi par robežas joslas pārkāpumu samazināšanos posmos, kur izbūvēts žogs, ir secināts, ka ir nepieciešamība papildus izbūvēt žogu 100 km garumā gar Latvijas Republikas un Krievijas Federācijas valsts robežu, kam nepieciešams papildu finansējums aptuveni 5 milj. EUR. 2018. gadā noslēgta vienošanās "Valsts robežas joslas gar Latvijas Republikas un Baltkrievijas Republikas robežu ierīkošana" par kopējo summu 27 649 435 EUR . Pilnvērtīgu būvniecības uzsīkšanu aizkavē mazais finansējums 2019. gadam, proti, 2019. gadā tie ir 1 515 307 EUR, bet 2020. gadā tie jau ir 8 000 000 EUR, kas var radīt finansiālu slogu arī uz turpmākiem gadiem.

2018.gadā uz ārējas robežas saglabājās augsts korupcijas risks, ka VRS un muitas amatpersonas var sniegt atbalstu pretlikumīgu darbību īstenošanā uz valsts robežas un pierobežā. 2018.gadā Valsts robežsardzē tika ierosinātas 6 operatīvās uzskaites lietas

un uzsākti 4 kriminālprocesi pret 3 VRS amatpersonām.

Valsts robežsardze pērn sākusi deviņus kriminālprocesus par kukuļu došanu robežsargiem. Gadu iepriekš ierosinātas vien divas lietas.

Saistībā ar robežsardzes amatpersonu un darbinieku izdarītiem noziegumiem pērn sākti 26 kriminālprocesi. Par robežsargu koruptīvām un citam prettiesiskām darbībām kriminālvajāšanai nosūtīti 18 kriminālprocesi pret 18 personām.

Galvenie VRS pārkāpumu atklāšanas un pārkāpēju aizturēšanas spēju ietekmējošie faktori 2018.gadā bija: līdz galam neiekārtota valsts robežas josla gar valsts robežu ar Krievijas Federācijas un Baltkrievijas Republiku; nepietiekams nodrošinājums ar tehniskajiem līdzekļiem (autotransports, ekipējums, formas tērpi); personāla skaita neatbilstība ievērojami pieaugošajam konstatēto iespējamo pārkāpumu skaitam. Nozīmīgākās nelegālo imigrantu riska grupas veidoja Vjetnamas, Irākas, Afganistānas un Ukrainas pilsoņi.

2019.gadā Latvijas Republika, kā tranzītvalsts turpinās būt pievilcīga trešo valstu piederīgajiem. Latvijas Republiku nelegālajai imigrācijai uz Rietumeiropu turpinās izmantot trešo valstu piederīgie, izmantojot Šengenas vīzas. Ņemot vērā, ka saglabājas ievērojama tabakas izstrādājumu cenu starpība Latvijā un Baltkrievijā, saglabāsies augsts tabakas izstrādājumu kontrabandas risks.

Informē par Valsts robežsardzes prioritārajiem uzdevumiem 2019.gadam robežas drošības nodrošināšanai. (sīkāk skat. Uzziņu).

**E.Šnore**: jautā, kāpēc apturēta bēgļu uzņemšana no Itālijas. Jautā par žoga izbūves ar Krieviju papildu izmaksām, par izbūvēto 97 km aprīkojumu ar sensoriem. Jautā par tehnisko nodrošinājumu uz austrumu robežas un pārkāpumiem, iegādājoties tehniskos līdzekļus, un radītajiem zaudējumiem.

**G.Pujāts**: skaidro, ka tas ir Iekšlietu ministrijas politisks lēmums, jo Itālija nepilda ES izvirzītos nosacījumus. Žoga ar Krieviju izbūvei papildus nepieciešami ~5 miljoni. Nav paredzēts likt sensorus uz žoga, apsekojot ar kvadraciklu var ātrāk atklāt pārkāpumus.

Par sensoru aprīkojuma iepirkumu nav vēl bijis notiesājošs lēmums. Nevar izslēgt cilvēcisko faktoru. Tiek veikti iekšējās kontroles pasākumi.

**J.Rancāns**: jautā, vai par minēto iepirkumu amatpersonām, kas sastādīja specifikācijas, veikta iekšējā dienesta pārbaude.

**G.Pujāts**: informē, ka dienesta pārbaude ir pabeigta. Amatpersonas noskaidrotas.

**R.Bergmanis**: jautā, vai Krievija un Baltkrievija ir uzsākusi savas robežas puses sakārtošanu. Jautā par ASV un Kanādas atbalstu. Jautā par paredzēto sadaļas izstrādāšanu Imigrācijas likumā.

**G.Pujāts**: informē, ka no Krievijas puses darīts maz. Baltkrievija iekārtojusi robežjoslas un uzstādījusi sensorus. Informē, ka Latvijā uzturas Kanādas kontingents, bet praktisku atbalstu sniedz ASV. informē, ka tiek gatavots jauns Imigrācijas likums, kur VR izstrādās atsevišķu sadaļu.

**J.Ādamsons**: ierosina rakstīt vēstuli Ministru prezidentam, lai VRS piešķirtu papildu finansējumu valsts budžetā. Aicina VRS atsūtīt info, kāds papildu finansējums nepieciešams. Jautā par dronu iegādi. Jautā par algu paaugstināšanu 2019.gadā. Jautā, kā tiks risināta Baltkrievijas – Latvijas robežas šķērsošana hokeja pasaules čempionāta laikā.

**G.Pujāts**: informē, ka ir plāns ir aprīkot katru nodaļu ar dronu, bet pagaidām līdzekļu to iegādei nav. ASV gatava piegādāt dronus bez maksas. Algas netiks paaugstinātas, jo finansējums netika piešķirts.

**A.Jurševics**: informē par plānotajiem pasākumiem hokeja čempionāta laikā, tostarp Pāternieku robežkontroles punkta joslu paplašināšanu.

**G.Pujāts**: papildina, ka tiek veidota Latvijas-Baltkrievijas robežsardzes darba grupa, kas risinās jautājumus par robežas šķērsošanu un vīzas iegādes mehānismiem uz robežas.

**A.Latkovskis**: ierosina maijā organizēt izbraukuma sēdi uz austrumu robežu. Jautā par VRS lomu trešo valstu studentu kontrolēšanā, tostarp, nodarbinātības kontrolē.

**G.Pujāts**: skaidro, ka noslēgtas sadarbības vienošanās ar imigrāciju kontrolējošo iestādi, tāpat augstskolām ir pienākums sekot līdzi. VR kontrolē studentu nodarbinātību.

**I.Klementjevs**: vaicā par ES līdzfinansējumu robežas iekārtošanai un 2019.gadā paredzēto finansējumu sensoru iegādei.

**G.Pujāts**: skaidro, ka ES līdzfinansējums nav paredzēts fiziskās robežas (ceļi, žogi) izbūvei , tāpat autotransporta nodrošināšana jāveic katrai dalībvalstij pašai. ASV sniedz palīdzību sensoru iegādei.

**E.Šnore**: jautā, kādā apjomā tiek piešķirti līdzekļi ES fondu līdzekļi ES ārējās austrumu robežas stiprināšanai.

**A.Jurševics:** skaidro, ka tikai15% no fondu naudas paredzēti infrastruktūras attīstībai. FRONTEX aģentūra nosaka prasības un atbilstoši piešķir finansējumu.

**G.Pujāts**: skaidro, ka FRONTEX tiešā ceļā austrumu robežas stiprināšanai līdzekļus nepiešķir.

**R.Bergmanis**: jautā, kā VRS gatavojas fanu pieplūdumam uz Ziemas olimpiskajām spēlēm.

**G.Pujāts**: informē, ka ar MK noteikumiem ir nostiprināts, ka lidostas infrastruktūras attīstība ir jāsaskaņo ar VRS. Lielākais slogs būs uz lidostu Rīga, tiks pastiprināta robežkontroles kapacitāte gan lidostā, gan uz sauszemes robežas. VRS ir pieredze lielu pasākumu gadījumos. Tāpat tiek veikti pasākumi, lai atklātu ieceļotāju pārkāpumus Rīgas pasažieru ostā.

**R.Bergmanis:** jautā par sadarbību ar Krievijas robežsardzes vadību saistībā ar robežas demarkācijas procesu.

**G.Pujāts**: informē, ka vienreiz gadā satiekas Latvijas VRS un Krievijas VRS priekšnieki, lai pārrunātu lielos konceptuālos jautājumus, to skaitā robežas demarkācijas procesa pabeigšanu, ir noslēgti sadarbības līgumi un strādā darba grupa.

**J.Rancāns**: pozitīvi novērtē VRS strādājošo profesionalitāti. Jautā par materiālo stimulēšanu, ja atklāts kukuļdošanas gadījums.

**G.Pujāts**: skaidro, ka par katru atsevišķu gadījumu, kad tiek ziņots par kukuļdošanu, tiek piešķirta naudas balva – 40 eiro par ziņošanu, 120 eiro - ja par gadījumu ierosināts kriminālprocess. Pagājušā gadā par kukuļošanu uzsākti 9 kriminālprocesi.

Gatavs maijā izbraukuma sēdē iepazīstināt deputātus ar veiktajiem pasākumiem uz austrumu robežas.

**J.Rancāns**: pateicas par sniegto ziņojumu un aicina to pieņemt zināšanai.

**Lēmums:**

- pieņemt zināšanai Valsts robežsardzes ziņojumu par situāciju valstī nelegālās robežšķērsošanas jomā un robežapsardzības sistēmu.

- maijā organizēt komisijas izbraukuma sēdi uz valsts austrumu robežu.

**J.Rancāns**: pie jautājuma Dažādi iepazīstina ar plānotajiem komisijas ārpolitiskajiem pasākumiem. Ir saņemta vēstule no Čehijas parlamenta Aizsardzības komisijas ar uzaicinājumu ierasties vizītē Prāgā.

*Deputāti vienojas apmeklēt Prāgu septembrī.*

*Sēde pabeigta 2019.gada 6.martā plkst. 11.25*

Komisijas priekšsēdētājs J.Rancāns

Komisijas sekretārs E.Šnore

Protokolētāja M.Markevica